Riool stroom by kantore | Netwerk24
Riool stroom by kantore
Deur Tharine Hurter 14 Maart 2017 06:04
Die koerant is dikwels die klankbord van moedelose inwoners wat kla oor swak dienslewering.
Vir byna 'n maand stroom rioolwater, afkomstig van 'n lekkasie by Hillstraat, verby die kantoorgebou van Kroonnuus in Buitenkantstraat.
Ten spyte van daaglikse aanmeldings én twee raadslede wat die stinkende gemors voor minstens ses ondernemings by die munisipaliteit aangemeld het, groei die alge al 'n grys-groen gemors in die sypaadjie.
Die rioolwater beland in die rivier - die einste rivier waaruit water vir menslike gebruik onttrek word.
Ná 'n oproep deur een van die raadslede het die hoëdrukmasjienmanne opgedaag. Hulle kon nie die gemors wegblaas nie, want die rioolpyp moet in sy geheel vervang word.
Amptenare van die munisipaliteit was nog nie self by die lekkasie nie.
Hoe hanteer jy 'n rioollekkasie by jou perseel? Bel jy onmiddellik die munisipaliteit of is dit makliker om die koerant te bel?
Wie het 'n voorstel wat sal kan werk om terugvoer op munisipale klagtes te kry en ook om daadwerklik waarde vir geld te kry?
Wat sê die wet? Mag jy 'n rekening vir die munisipaliteit gee as jy hulle werk moes doen?
Gesels saam. "Like" Kroonnuus op Facebook en gee jou mening, sonder om enige rassistiese aanmerkings te maak.